Vrystaters oor diefstalle en rooftogte gewaarskuArgieffoto (Foto: Unsplash, Pixabay) Die polisie in die Vrystaat het inwoners gewaarsku oor diefstalle en rooftogte ná ŉ paar vroue se handsakke gesteel en mense van groot bedrae kontant beroof is. “Verskeie sake is by die Welkom-polisiestasie aangemeld,” het konst. Kethabile Mofokeng, woordvoerder van die polisie, gesê. “Talle vroue se handsakke is die afgelope week gegryp. Gelukkig is geen slagoffer tot dusver beseer nie. Die boewe het slegs die handsakke gegryp en het nie enige messe of vuurwapens by hulle gehad nie.” Mofokeng het inwoners ook gemaan om nie groot bedrae kontant by hulle te dra nie, en eerder van elektroniese oordrag by hul banke gebruik te maak, of debiet- of kredietkaarte in winkels te gebruik. Mofokeng het gesê daar was ook verskeie inbrake by winkels en tavernes in Odendaalsrus. “Niemand is nog in verband met die voorvalle in hegtenis geneem nie. Die polisie se ondersoek duur voort.” Die gemeenskap word versoek om te alle tye waaksaam te wees en seker te maak die sekuriteit by hul sakepersele en huise word opgeskerp. “Dit gebeur enige tyd van die dag of nag. Sodra die boewe sien daar is niemand by die huis nie, breek hulle in. Inwoners word aangeraai om hul bure in kennis te stel indien hulle hul huise verlaat. Die diewe steel hoofsaaklik plasmatelevisiestelle, mikrogolfoonde en kruideniersware,” het Mofokeng bygevoeg.